Offentliggørelse af en meddelelse om godkendelse af en standardændring af produktspecifikationen for en betegnelse i vinsektoren i henhold til artikel 17, stk. 2 og 3, i Kommissionens delegerede forordning (EU) 2019/33

(2021/C 66/16)

Denne meddelelse offentliggøres i overensstemmelse med artikel 17, stk. 5, i Kommissionens delegerede forordning (EU) 2019/33 (1).

MEDDELELSE OM EN STANDARDÆNDRING AF ENHEDSDOKUMENTET

»LA JARABA«

PDO-ES-01895-AM01

Meddelelsesdato: 16.11.2020

BESKRIVELSE AF OG BEGRUNDELSE FOR DEN GODKENDTE ÆNDRING

Titel

TILFØJELSE AF HVIDVIN

— Afsnit 2.1 »Parametre, der skal tages i betragtning, analytiske grænser og tolerancer« i produktspecifikationen. Ændringen vedrører også afsnittet »Beskrivelse af vinene« i enhedsdokumentet.

Beskrivelse og begrundelse

— Tilføjelsen af enkeltdruehvidvin af Sauvignon Blanc betyder, at de analytiske parametre for hvidvinene skal defineres.

NY ORDLYD

2.1.2. Hvidvin Parameter Grænseværdi Tolerancegrænse Virkeligt alkoholindhold, minimum (% vol.) ≥ 11,5 ± 0,2 Totalt alkoholindhold, minimum (% vol.) ≥ 12,5 ± 0,2 Reducerende sukker (g/l udtrykt som glukose) ≤ 4 ± 0,5 Totalt syreindhold (g/l udtrykt som vinsyre) 4 < AT < 7 ± 0,3 Indhold af flygtig syre (meq/l) ≤ 16,7 ± 3 Totalt indhold af svovldioxid (mg/l) ≤ 130 ± 15 Strontiumindhold (mg/l) ≥ 2,2 ± 0,2

BEGRUNDELSE

— Da det afgrænsede område for den beskyttede oprindelsesbetegnelse La Jaraba omfatter en parcel med druer af Sauvignon Blanc, som giver vine, der også har et højt strontiumindhold, anmoder vi om en ændring af produktspecifikationen med henblik på at medtage den hvide druesort Sauvignon Blanc og de hvide vine, der fremstilles heraf.

Titel

TILFØJELSE AF HVIDVIN

— Afsnit 2.2 »Egenskaber, der skal bestemmes ved organoleptiske analyser« i produktspecifikationen. Ændringen vedrører også afsnittet »Beskrivelse af vinene« i enhedsdokumentet.

Beskrivelse og begrundelse

— Tilføjelsen af enkeltdruehvidvin af Sauvignon Blanc betyder, at den fremstillede hvidvins organoleptiske egenskaber skal defineres.

NY ORDLYD

2.2.4. — Enkeltdruehvidvin af Sauvignon Blanc — Udseende: ren, lys og klar med strågul farve. — Aroma: intens og fyldig med noter, der er typiske for sorten, navnlig hvide stenfrugter, og blomsternoter. — Smag: frisk, silkeagtig og afbalanceret.

BEGRUNDELSE

— Da det afgrænsede område for den beskyttede oprindelsesbetegnelse La Jaraba omfatter en parcel med druer af Sauvignon Blanc, som fremstiller vine, der også har et højt strontiumindhold, anmoder vi om en ændring af produktspecifikationen med henblik på at medtage den hvide druesort Sauvignon Blanc og de hvide vine, der fremstilles heraf.

Titel

VINFREMSTILLING OG PRODUKTIONSMETODER FOR HVIDVIN

— Afsnit 3 »Særlige ønologiske metoder« i produktspecifikationen. Ændringen vedrører også afsnittet »Særlige ønologiske metoder« i enhedsdokumentet.

Beskrivelse og begrundelse

— De særlige ønologiske metoder for fremstilling af hvidvin tilføjes i overensstemmelse med tilføjelsen af sorten Sauvignon Blanc til produktspecifikationen.

NY ORDLYD

Den most, der fremstilles af de hvide druer ved knusning og presning af høsten, bundfældes ved en temperatur på mellem 15 og 20 °C i mindst 12 timer. Alkoholgæring af mosten ved en temperatur mellem 10 og 21 °C i tanke af rustfrit stål. Under normale forhold udløses alkoholgæring af druernes egen mikrobielle flora. Derefter klares mosten, og lige inden aftapningen filtreres vinen med et filter med en stor porediameter, så produktet forbliver så uforfalsket som muligt.

BEGRUNDELSE

— Da hvidvin er blevet føjet til produktspecifikationen, skal vinfremstillingen og fremstillingsmetoderne skelne mellem fremstilling af rødvin og hvidvin.

Titel

ÆNDRING AF LAGRINGSPERIODERNE

Afsnit 3 »Særlige ønologiske metoder« i produktspecifikationen. Ændringen vedrører også afsnittet »Særlige ønologiske metoder« i enhedsdokumentet.

Beskrivelse og begrundelse

Ændringen vedrører ordlyden af vinfremstillingen og produktionsmetoderne, da vinen opbevares kortere tid på fad og i flaske.

NY ORDLYD

3.1. — Blandede rødvine med forskellige andele af druesorterne Tempranillo, Cabernet Sauvignon, Merlot og Graciano. Lagring i egetræsfade med en kapacitet på 225 liter i mindst tre måneder. Lagring i flasker i mindst en måned.

3.2. — Blandede rødvine med forskellige andele af druesorterne Tempranillo, Cabernet Sauvignon og Merlot. Lagring i egetræsfade med en kapacitet på 225 liter i mindst tre måneder. Lagring i flasker i mindst en måned.

BEGRUNDELSE

— Øget markedsefterspørgsel efter vine med kortere lagringsperioder.

Titel

TILFØJELSE AF MAKSIMALT UDBYTTE

— Afsnit 5 »Maksimalt udbytte« i produktspecifikationen. Ændringen vedrører også afsnittet »Maksimalt udbytte« i enhedsdokumentet.

— Begrundelse

— Tilføjelse af maksimalt udbytte for sorten Sauvignon Blanc.

NY ORDLYD

5. Maksimalt udbytte Tempranillo: 10 500 kg/ha, svarende til 73,5 hl/ha. Cabernet Sauvignon: 11 000 kg/ha, svarende til 77 hl/ha. Merlot: 10 000 kg/ha, svarende til 70 hl/ha. Graciano: 10 000 kg/ha, svarende til 70 hl/ha. Sauvignon Blanc: 11 000 kg/ha, svarende til 77 hl/ha.

BEGRUNDELSE

— Da sorten Sauvignon Blanc er blevet føjet til produktspecifikationen, er det maksimale udbytte blevet fastsat for denne sort.

Titel

TILFØJELSE AF DEN ANVENDTE DRUESORT

— Afsnit 6 »Sorter til vinfremstilling« i produktspecifikationen. Ændringen berører ikke enhedsdokumentet.

Begrundelse

— Tilføjelse af sorten Sauvignon Blanc.

NY ORDLYD

6. Sorter til vinfremstilling Rød: Tempranillo, Cabernet Sauvignon, Merlot og Graciano. Hvid: Sauvignon Blanc

BEGRUNDELSE

— Da sorten Sauvignon Blanc er blevet føjet til produktspecifikationen, er sorten medtaget i dette afsnit.

ENHEDSDOKUMENT

1. Produktets betegnelse

La Jaraba

2. Type geografisk betegnelse

BOB — Beskyttet oprindelsesbetegnelse

3. Kategorier af vinavlsprodukter

1. Vin

4. Beskrivelse af vinen/vinene

Rødvin

Vinen har en dyb kirsebærrød farve, en mellemstærk til stærk intensitet samt anstrøg af røde og sorte bær, hvilket efterlader en generøs og kødfuld fornemmelse i munden. I forhold til andre vine indeholder den højere koncentrationer af strontium som følge af det høje indhold af dette grundstof i jordbunden, hvilket er med til at give intense, aromatiske og fyldige vine med stærke mineralske og balsamiske anstrøg.

* Det maksimale totale alkoholindhold skal være inden for grænserne af den relevante EU-lovgivning.

Generelle analytiske kendetegn Totalt alkoholindhold, maksimum (% vol.): Virkeligt alkoholindhold, minimum (% vol.): 11 Totalt syreindhold, minimum: 4 g/l udtrykt i vinsyre Indhold af flygtig syre, maksimum (milliækvivalenter pr. l): 15 Totalt indhold af svovldioxid, maksimum (i mg/l) 130

Hvidvin

Ren, lys og klar med strågul farve. Intens, fyldig aroma med noter, der er typiske for sorten, navnlig hvide stenfrugter og blomsternoter. Smagen er frisk, silkeagtig og afbalanceret.

* Det maksimale totale alkoholindhold skal være inden for grænserne af den relevante EU-lovgivning.

Generelle analytiske kendetegn Totalt alkoholindhold, maksimum (% vol.): Virkeligt alkoholindhold, minimum (% vol.) 11,5 Totalt syreindhold, minimum: 4 g/l udtrykt i vinsyre Indhold af flygtig syre, maksimum (milliækvivalenter pr. l): 10 Totalt indhold af svovldioxid, maksimum (i mg/l): 130

5. Vinfremstillingsmetoder

a) Væsentlige ønologiske fremgangsmåder

Særlig ønologisk metode

Alkoholgæring af røde druer ved en temperatur på mellem 15 og 30 °C i tanke af rustfrit stål eller franske egetræskar. Modning i tanke og udblødning i mindst 10 dage.

Den most, der fremstilles af de hvide druer ved knusning og presning af høsten, bundfældes ved en temperatur på mellem 15 og 20 °C i mindst 12 timer. Alkoholgæring af mosten ved en temperatur mellem 10 og 21 °C i tanke af rustfrit stål.

Det maksimale udbytte fra druepresningen er 70 liter pr. 100 kg druer.

Vinen modnes først i egetræsfade med en kapacitet på 225 liter og derefter på flaske i følgende tidsrum:

— Blandede rødvine med forskellige andele af druesorterne Tempranillo, Cabernet Sauvignon, Merlot og Graciano: modning i egetræsfade med en kapacitet på 225 liter i mindst tre måneder og modning på flaske i mindst en måned.

— Blandede rødvine med forskellige andele af druesorterne Tempranillo, Cabernet Sauvignon og Merlot: modning i egetræsfade med en kapacitet på 225 liter i mindst tre måneder og modning på flaske i mindst en måned.

— Rødvin fremstillet udelukkende på Merlot-druer: modning i egetræsfade med en kapacitet på 225 liter i mindst seks måneder og modning på flaske i mindst seks måneder.

Dyrkningspraksis

Druerne høstes, så snart de har opnået phenolisk modenhed, hvorefter drueklaserne med den bedste struktur og den højeste koncentration af phenolforbindelser udvælges. Det eneste organiske materiale, der anvendes på vindyrkningsarealerne, er fåregødning fra vingårdens eget husdyrbrug.

b) Maksimalt udbytte

Tempranillo

73,5 hektoliter pr. hektar

Tempranillo

10 500 kg druer pr. hektar

Cabernet Sauvignon

77 hektoliter pr. hektar

Cabernet Sauvignon

11 000 kg druer pr. hektar

Merlot og Graciano

70 hektoliter pr. hektar

Merlot og Graciano

10 000 kg druer pr. hektar

6. Afgrænset geografisk område

Det afgrænsede område ligger i kommunen El Provencio (Cuenca). Parcellerne er ifølge fortegnelsen over vindyrkningsarealer opdelt således: zone 9, parcel 14b, 14d, 14f, 14h, 26d, 26e, 26h, 26i, 26j, 26k, 26m, 26n og 26v.

De druer, der høstes inden for de afgrænsede vindyrkningsarealer, forarbejdes til vin og aftappes på den vingård, der ligger i produktionsområdet.

7. Primære druesorter

MERLOT

TEMPRANILLO — CENCIBEL

8. Tilknytning til det geografiske område

MILJØ (NATURLIGE OG MENNESKELIGE FAKTORER)

La Jaraba er det geografiske navn, som anvendes for den egn, hvori det afgrænsede område ligger, hvilket fremgår af et kort over Spaniens nuværende matrikelregister over landdistrikter. Det ligger i en sedimentrig dal. Det tidligere vandløb Cañada de Valdelobos, der i øjeblikket er afbrudt, krydser egnen for at munde ud i floden Záncara, som udgør grænsen mellem provinserne Cuenca og Albacete. Der er næsten ingen bakker i La Jaraba, der med sin beliggenhed på 700 m over havets overflade kan betragtes som fuldstændig fladt.

Vindyrkningsarealernes beliggenhed, der i vidt omfang beskyttes af 92 ha stenege- og fyrreskov, giver et mikroklima, der er særlig gunstigt for udviklingen af vinene. Dette skåner dem i vid udstrækning fra det vandstress, som kan forventes på grund af den varme og tørre østenvind, hvilket giver druerne en længere modningsproces. Derfor er frugten rigere på farvestoffer, tanniner af høj kvalitet og aromaer end de druer, der vokser på vinstokkene uden for det afgrænsede område.

Landskabet er fra kvartærtiden og udgør en morfostratigrafisk enhed af flodsystemet Guadiana. Områdets sammensætning er varieret og omfatter bl.a. kvartsit, kvarts og mesozoisk og miocæn kalksten. Denne sammensætning betyder, at landskabet kan forblive fugtigere i længere tid, og adskiller sig fra de omkringliggende områder, som har et langt højere indhold af kalksten.

Jordbunden er af typen alfisol med rød Middelhavsjord på kalksten Den har en udviklet profil, en pH-værdi på mellem 7 og 8,5, svag ionbyttekapacitet, god intern dræning, god permeabilitet for så vidt angår de horisontale kalkstenslag, der ligger ved omkring 60-90 cm, og teksturer, der varierer fra løst sand til ler. Morfologien for den frugtbare jord, der er rig på grove alluviale aflejringer, og tilførslen af gødning hvert år resulterer desuden i en let, frisk profil. Denne type jordbund er yderst egnet til vindyrkning og således en årsag til frugtens høje kvalitet.

Klimaet kan beskrives som tempereret Middelhavsklima med kontinentale træk. Hvad angår klimatal er de væsentligste årlige gennemsnitsværdier en temperatur på 14-16 °C og en nedbør på 450 mm.

Der er i jordbunden konstateret et strontiumindhold, der er højere end gennemsnittet: over 100 mg/kg i adskillige parceller. Nærmere bestemt er mængderne mellem 111,67 og 158,41 mg/kg. Disse mængder er langt større end de mængder, der findes i jordbunden i de omkringliggende områder, herunder området Los Canforrales, hvor mængden er 76,59 mg/kg, og området Manteleros, hvor den er 20,19 mg/kg. I sidstnævnte tilfælde er mængden næsten otte gange lavere end i La Jaraba.

Det har direkte konsekvenser for vinene, som har vist sig at have et strontiumindhold på over 2,2 mg/l, og så meget som 3,3 m/g i visse vine. Disse værdier er væsentligt højere i forhold til vinene fra de nærliggende områder, hvor der er konstateret et indhold på mellem 0,95 og 1,6 mg/l. Strontiumindholdet i vinene kan derfor betragtes som en pålidelig indikator vedrørende vinfremstillingen i La Jaraba.

Hvad angår fremstillingsmetoderne er fåregødning fra vingårdens eget husdyrbrug det eneste organiske materiale, der anvendes.

Hvad angår forarbejdningsmetoderne udløses alkoholgæringen af druernes egne mikroflora, og ved presningen udvindes højst 70 liter vin pr. 100 kg druer.

BESKRIVELSE AF VINEN

La Jaraba-vinene er præget af jordbunden og klimaet i området. Dette giver vinene et højt phenolindhold samt stabilitet og elegance. Vinenes struktur, mineralindhold og krop er bemærkelsesværdig. Det faktum, at alle disse vine modnes på fad og flaske, har betydning for de organoleptiske egenskaber, hvilket giver vine med en dyb kirsebærrød farve, en mellemstærk til stærk intensitet samt anstrøg af røde og sorte bær, der efterlader en generøs og fyldig fornemmelse i munden. Vinene indeholder som følge af det høje strontiumindhold i jordbunden i La Jaraba højere koncentrationer af dette grundstof i forhold til andre vine, der fremstilles uden for det afgrænsede område, hvilket medvirker til fremstillingen af disse fyldige vine med stærke mineralske og balsamiske anstrøg.

TILKNYTNING

Det afgrænsede område ligger i en sedimentrig floddal med varierende mængder kvartsit, kvarts og kalksten og et strontiumindhold i jordbunden, der ligger over gennemsnittet, hvilket alt sammen medvirker til at fremstille intense, aromatiske og fyldige vine med stærke noter af mineraler og en balsamisk smag. Strontiumindholdet giver vinene deres særprægede egenskaber.

Selv om området ligger inden for produktionsområdet for La Mancha (BOB), adskiller det sig fra La Mancha gennem følgende faktorer:

NATURLIGE FAKTORER

Afgrænsningen af området er baseret på jordbundens strontiumindhold, som er væsentligt højere i forhold til jordbunden i de omkringliggende områder. Dette giver de i området fremstillede vine en mere mineralsk karakter.

Ifølge en af ansøgeren vedlagt undersøgelse af miljøet er strontiumindholdet uden for området 20-80 mg/kg, mens det inden for det afgrænsede område når op på 110-160 mg/kg. Dette betyder, at vinene fra området har et strontiumindhold på mellem 2,5 og 3,3 mg/l, hvorimod vinene fra de omkringliggende vindyrkningsarealer kun når op på et strontiumindhold på omkring 1 mg/l.

Ud over strontiumindholdet som en faktor, der gør området særpræget, spiller de mange stenege- og fyrretræer, der omgiver og beskytter området mod varme og tørre vinde fra øst, en vigtig rolle. Som følge heraf er der mere fugtigt end i de tilstødende områder, hvilket forlænger druernes modningsproces. Dette giver druerne — og dermed vinen — mere farve samt flere tanniner og aromaer.

MENNESKELIGE FAKTORER

De mest oplagte forskelle mellem fremstillingsmetoderne for La Jaraba-vine og de vine, der fremstilles i naboegnen, nemlig BOB'en La Mancha (her er det den modne La Mancha-rødvin, der tages i betragtning, da det er den eneste type vin, der fremstilles i La Jaraba), er følgende:

LA MANCHA PDO LA JARABA FORSKELLE > 11,5 % vol. >12,5 % vol. Højere alkoholindhold < 10 meq/l < 16,7 meq/l Højere indhold af flygtig syre < 13 000 kg/ha < 11 000 kg/ha Lavere produktion pr. hektar ≤ 1,6 mg/l ≥ 2,2 mg/l Højere strontiumindhold

Ved at have afgrænset området på basis af strontiumindholdet i jordbunden viser det sig, at der for indeværende kun er én vingård, der fremstiller vin i området, og den tilhører ansøgeren.

Det bør understreges, at de ejer et område, der er større end det afgrænsede område. Afgrænsningen blev således ikke foretaget på grundlag af deres ejerskab, men på grundlag af de ovenfor skitserede miljøforhold.

Desuden kan andre producenter anvende den registrerede betegnelse, hvis de skulle etablere sig inden for det afgrænsede geografiske område i fremtiden, forudsat at de opfylder de i produktspecifikationen fastsatte betingelser. Da området dækker omkring 75 hektar, er det fuldt ud muligt at etablere flere vingårde.

9. Vigtige yderligere betingelser (emballering, mærkning, andre krav)

Retlig ramme:

National lovgivning

Type supplerende betingelse:

Emballering i det afgrænsede geografiske område

Beskrivelse af betingelsen:

De druer, der høstes inden for de afgrænsede vindyrkningsarealer, forarbejdes til vin og aftappes på den vingård, der ligger i produktionsområdet. Dette skyldes, at fremstillingen af rødvinene indebærer en anden fase af lagringen i flasker i mindst en måned, hvor der sker en reduktionsproces. Dette øger vinenes kvalitet og afrunder deres smag. De er klar til indtagelse, når de har opnået de organoleptiske egenskaber, der er fastsat i produktspecifikationen for hver vintype. Formålet er at sikre kvaliteten og garantere oprindelse og kontrol med henblik på at opnå de egenskaber, der er fastsat i produktspecifikationen for rød- og hvidvine med den beskyttede oprindelsesbetegnelse »La Jaraba«.

Link til produktspecifikationen

http://pagina.jccm.es/agricul/paginas/comercial-industrial/consejos_new/pliegos/MOD_PLIEGO_LA-JARABA_20200529-II.pdf

(1) EUT L 9 af 11.1.2019, s. 2.